## Rejseberetning: På motorvej til Sindhuli

### Beretning fra delegationen i Nepal

### Af Birgit Larsen

### Efter Birgit Larsens seneste tur til Nepal er hun kommet til at holde af landet.

### Hun har oplevet, at det gør en forskel, at FDDB har et projekt, hvor vi opsporer døvblinde.

### Her er Birgits beretning krydret med personlige oplevelser af det stejle land, hvor vejene ofte spærres af ulykker, og hvor man ikke kan være sikker på at kunne få sig et varmt brusebad hver dag.

*Af Birgit Larsen*

Sindhuli er et af Nepals 75 distrikter og byen Sindhuli ligger ca. 5 timers kørsel syd for Katmandu. En ny vej der­til til byen er finansieret af den japanske regering og åbnede 1. februar i år. Den kaldes motorvejen, da den er uden huller (næsten da), og fordi der de fleste steder kan passere to biler forbi hinan­den. Når vores chauffør måtte holde stille for at en modkørende kunne passere, skulle der nogle gange gas­ses hårdt op for at komme op ad de stejle bakker.

Det var en smuk oplevelse at køre langs bjergkæden med floden det ene øjeblik på højre side og næste øjeblik på venstre side, fordi man kørte i hårnålesving op ad bjerget og ned i dalen. På turen oplevede vi, hvordan bønderne bearbejder jorden med plov trukket af bøfler. Vi så også, hvordan geder og andre dyr blev transporteret fra det ene sted til det andet på taget af de lokale busser.

Bananpalmer og appelsin­træer er der mange af, og i Sindhuli fik vi friskpresset appelsinjuice, som smagte rigtig godt. Deres bananer havde også meget mere smag end de bananer, der bliver importeret til Danmark. Mange huse i landsbyerne har bliktage med kæmpe store sten oven på for at holde på taget. Kvinderne vaskede tøj i floden, og vi så flere steder børn padle ned af floden i store gummidæk. Børnene er rigtig gode til at lege, og jeg lærte flere spil, hvor sten og bambuspinde indgår.

### På besøg på døveskole

I Sindhuli besøgte vi en døveskole og fik en mod­tagelse, som var en dronning værdig med blomsterkranse og buketter. Der var ti elever, som også havde nedsat syn. Vi fortalte skoleinspektøren og besøgende fra myndighe­derne om døvblindhed, og om hvad man skal være op­mærksom på, når eleverne også har nedsat syn. Vi havde blyanter, kuglepenne, Lego og fodbolde med til børnene. Det som gjorde størst lykke var, at vi for 1000 danske kr., som et støt­temedlem havde doneret til FDDB, kunne købe en vand­tank på 1000 liter inkl. rør og installation. Dette betyder, at skolen nu kan tappe vand fra en hane, som blev forbundet til rør, som blev ført hen til og monteret på vandtanken. Før havde de kun en vand­slange til brug, når de skulle tappe vand til opvask o.l.

### Koldt brusebad

Børnene sov i køjesenge med tynde krølulds-madras­ser og krølulds-tæpper, og der lå tre børn i hver seng. Da der ingen glas er i vinduesrammerne, men kun tremmer, var der koldt i soverummene, så måske godt at børnene lå så tæt. Vi blev præsenteret for et bade­rum for pigerne. Der var jordgulv og et rør på væg­gen, hvor vandet kom ud og ikke noget brusehoved, som vi er forvænte med i Dan­mark.

Vi boede på byens bedste hotel, og her var der solceller på taget, men i de dage vi boede der, var der ikke varmt vand. Jeg sprang over badet den første mor­gen, men anden dag tog jeg koldt brusebad. Efter ind­sæbning stoppede vandet, og så stod jeg der. Efter ca. 10 min kom der igen en tynd stråle koldt vand, og jeg fik skyllet mig i en fart, men det var en kold fornøjelse. Vi fik også prøvet, hvordan det er at ligge på tynde krølulds­-madrasser med tæpper af samme materiale, og jeg tror vi alle havde ondt i i kroppen efter to nætter på de hårde madrasser.

### Bundet til deres hjem

Tilbage i Katmandu blev der holdt møder og to-dages workshop, hvor vi bl.a. informerede om projektet de næste 16 måneder og oply­ste om døvblindhed og kommunikation. Vi vekslede mellem teori og praktiske øvelser. Jeg nåede også to besøg hos familier med døv­blindfødte børn. Det ene ægtepar med en søn på 15 år og en familie med en datter på 17 år.

Jeg beundrer disse forældre, som 24 timer i døgnet er bundet til deres hjem fordi det Nepalesiske samfund ikke har tilbud til børn, som ikke kan begå sig i skole-systemet. Nogle af disse forældre var nødt til at lukke deres børn inde eller binde dem fast til deres senge for at komme hjemme­fra og tjene til føden. Foræl­drene træner selv deres børn, så deres kroppe ikke bliver for fastlåste. Børnene har deres eget meget be­grænsede sprog/tegn, så de kan give udtryk for, når de skal på toilettet, er sultne, er vrede eller glade.

### Manddomsfest

Når man laver ulandsarbejde er der ikke meget tid til ud­flugter, og sådan skal det også være, men denne gang fik vi tid til en afstikker til en af Nepals ældste byer som hedder Bhaktapur. Byen rummer mange templer bl.a. et stentempel fra det 17. år­hundrede og et tempel fra det 15. århundrede.

Vi smagte her en populær yoghurt, som byen også er kendt for. I 2007 var der et voldsomt jordskælv, som ramte byen hårdt. Det gik bl.a. ud over kongepaladset og mange andre gamle byg­ninger, som nu er bygget op igen.

Første aften, hvor jeg ankom, tog vi direkte til manddoms­fest. Det er en fest, som bli­ver holdt for sønner i 11 års alderen. Indtil denne mand­domsfest er sønnerne kvin­dernes fulde ansvar, men ef­ter manddomsfesten, hvor sønnerne bl.a. får kronraget håret, følger sønnerne fade­ren ind i den voksne verden. Det var meget højtideligt, og vi gav drengen en fodbold og en kuvert med penge. Fod­bolden var den eneste gave drengen fik, da det er tradi­tion, at der kun gives penge til disse fester.

### Det nytter

Efter min fjerde tur til Nepal er jeg kommet til at holde af landet. Jeg har fået mange nye venner og jeg oplever, at det gør en forskel, at FDDB har et projekt, hvor vi opspo­rer døvblinde, sikrer at døv­blinde bliver identificeret, kommer til øje- og ørelæge og får et ID kort, som giver ret til pension, transport mv.

Det nytter at oplyse om døv­blindhed, det nytter at lave netværk, og det nytter at un­dervise i taktil kommunika­tion. Ikke mindst nytter det at tilbyde forældre til døvblind­fødte børn under­visning i, hvordan de selv kan søge midler og få ud­dannet res­sourcepersoner, som kan rådgive og vejlede andre forældre.

FDDB har også i starten af denne projektperiode under­vist en lokal døvblindefor­ening i Pokhara i ledelse og samarbejde. Også her er der søgt om midler til et kur­sus i blindskrift. Takket være Ann, som tog til Nepal alle­rede sidst i januar, er vi alle­rede godt i gang med at opnå målet for det 18-måneders projekt som startede 1. januar.